Document ID: 32006R0252

KOMISJONI MÄÄRUS (EÜ) nr 252/2006,
14. veebruar 2006,
teatavatele söödalisanditele alalise kasutusloa andmise ja lubatud söödalisandite uute kasutusviiside ajutise lubamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, (1) eriti selle artiklit 3, artikli 9d lõiget 1 ja artikli 9e lõiget 1,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (2) eriti selle artiklit 25,
ning arvestades järgmist:
(1)
Määruses (EÜ) nr 1831/2003 on sätestatud loomasöötades kasutatavate söödalisandite lubamine.
(2)
Määruse (EÜ) nr 1831/2003 artikliga 25 on ette nähtud üleminekumeetmed söödalisandite loataotluste jaoks, mis on esitatud vastavalt direktiivile 70/524/EMÜ enne määruse (EÜ) nr 1831/2003 kohaldamise kuupäeva.
(3)
Käesoleva määruse lisades loetletud söödalisandite loataotlused olid esitatud enne määruse (EÜ) nr 1831/2003 kohaldamise kuupäeva.
(4)
Vastavalt direktiivi 70/524/EMÜ artikli 4 lõikele 4 olid esialgsed märkused taotluste kohta esitatud komisjonile enne määruse (EÜ) nr 1831/2003 kohaldamise kuupäeva. Seepärast käsitletakse neid taotlusi jätkuvalt vastavalt direktiivi 70/524/EMÜ artiklile 4.
(5)
Komisjoni määrusega (EÜ) nr 866/1999 (3) anti esmakordselt ajutine luba mikroorganismi Enterococcus faecium (NCIMB 10415) preparaadi kasutamiseks põrsaste toitmisel. On esitatud uusi andmeid kõnealuse mikroorganismipreparaadi kasutamise tähtajatu loa taotluse toetuseks. Hindamine on näidanud, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks kõnealuse mikroorganismipreparaadi I lisa kohaseks kasutamiseks anda tähtajatu luba.
(6)
Komisjoni määrusega (EÜ) nr 418/2001 (4) anti esmakordselt ajutine luba Trichoderma reesei’st (CBS 528.94) saadud 3-fütaasi ensüümpreparaadi kasutamiseks broilerkanade puhul. On esitatud uusi andmeid kõnealuse ensüümpreparaadi kasutamise tähtajatu loa taotluse toetuseks. Hindamine on näidanud, et direktiivi 70/524/EMÜ artiklis 3a sätestatud tingimused sellise loa saamiseks on täidetud. Järelikult tuleks kõnealuse ensüümpreparaadi II lisa kohaseks kasutamiseks anda tähtajatu luba.
(7)
Komisjoni määrusega (EÜ) nr 358/2005 (5) anti esmakordselt ajutine luba Trichoderma reesei’st (CBS 528.94) saadud 3-fütaasi ensüümpreparaadi kasutamiseks nuumsigade ja broilerkalkunite toitmisel. Komisjoni määrusega (EÜ) nr 943/2005 (6) on antud tähtajatu luba kõnealuse preparaadi kasutamiseks nuumsigade ja põrsaste toitmisel. On esitatud uusi andmeid, mis toetavad taotlust laiendada selle ensüümpreparaadi kasutamise luba munakanadele. Euroopa Toiduohutusamet on esitanud kõnealuse preparaadi kasutamise kohta arvamuse, milles jõutakse järeldusele, et see ei ole nimetatud loomakategooriatele ohtlik. Hindamine on näidanud, et direktiivi 70/524/EMÜ artikli 9e lõikes 1 sätestatud tingimused kõnealuse preparaadi sellise kasutamise lubamiseks on täidetud. Järelikult tuleks kõnealuse ensüümpreparaadi III lisa kohaseks kasutamiseks anda neljaks aastaks ajutine luba.
(8)
Komisjoni määrusega (EÜ) nr 833/2005 (7) on antud tähtajatu luba Trichoderma longibrachiatum’ist (ATCC 2106) saadud endo-1,3(4)-beeta-glükanaasi ja Trichoderma longibrachiatum’ist (ATCC 2105) saadud endo-1,4-beeta-ksülanaasi ensüümpreparaadi kasutamiseks nuumsigade puhul. On esitatud uusi andmeid, mis toetavad taotlust laiendada selle ensüümpreparaadi kasutamise luba põrsastele. Euroopa Toiduohutusamet on esitanud arvamuse kõnealuste preparaatide kasutamise kohta, milles jõutakse järeldusele, et need ei ole nimetatud loomakategooriale ohtlikud. Hindamine on näidanud, et direktiivi 70/524/EMÜ artikli 9e lõikes 1 sätestatud tingimused kõnealuse preparaadi sellise kasutamise lubamiseks on täidetud. Järelikult tuleks kõnealuse ensüümpreparaadi III lisa kohaseks kasutamiseks anda neljaks aastaks ajutine luba.
(9)
Aspergillus aculeatus’est (CBS 589.94) saadud endo-1,3(4)-beeta-glükanaasi, Trichoderma longibrachiatum’ist (CBS 592.94) saadud endo-1,4-beeta-glükanaasi, Bacillus amyloliquefaciens’est (DSM 9553) saadud alfa-amülaasi, Bacillus amyloliquefaciens’est (DSM 9554) saadud batsillolüsiini ja Trichoderma viride’st (NIBH FERM BP 4842) saadud endo-1,4-beeta-ksülanaasi ensüümpreparaati lubati esmakordselt ajutiselt kasutada põrsaste toitmisel komisjoni määrusega (EÜ) nr 2437/2000. (8) Komisjoni määrusega (EÜ) nr 358/2005 on antud tähtajatu luba preparaadi kasutamiseks broilerkanade toitmisel. On esitatud uusi andmeid, mis toetavad taotlust laiendada selle ensüümpreparaadi kasutamise luba broilerkalkunitele. Euroopa Toiduohutusamet on esitanud kõnealuste preparaatide kasutamise kohta arvamuse, milles jõutakse järeldusele, et need ei ole nimetatud loomakategooriale ohtlikud. Hindamine on näidanud, et direktiivi 70/524/EMÜ artikli 9e lõikes 1 sätestatud tingimused kõnealuse preparaadi sellise kasutamise lubamiseks on täidetud. Järelikult tuleks kõnealuse ensüümpreparaadi III lisa kohaseks kasutamiseks anda neljaks aastaks ajutine luba.
(10)
Kõnealuste taotluste hindamine on näidanud, et töötajate kaitsmiseks lisades loetletud söödalisanditega kokkupuutumise eest on vajalikud teatavad menetlused. Selline kaitse tuleks tagada nõukogu 12. juuni 1989. aasta direktiivi 89/391/EMÜ (töötajate töötervishoiu ja tööohutuse parandamist soodustavate meetmete kehtestamise kohta) (9) kohaldamisega.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Mikroorganismide rühma kuuluvat I lisas nimetatud preparaati lubatakse tähtajatult kasutada söödalisandina kõnealuses lisas sätestatud tingimustel.
Artikkel 2
Ensüümide rühma kuuluvat II lisas nimetatud preparaati lubatakse tähtajatult kasutada loomasöötades söödalisandina kõnealuses lisas sätestatud tingimustel.
Artikkel 3
Ensüümide rühma kuuluvaid III lisas nimetatud preparaate lubatakse tähtajaga neli aastat kasutada loomasöötades söödalisandina kõnealuses lisas sätestatud tingimustel.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja liikmesriikides vahetult kohaldatav.
Brüssel, 14. veebruar 2006

Labels: 16
17
0
3
6